b'\n_START_ARTICLE_\nNiccol\xc3\xb2 Paganini\n_START_SECTION_\nVaikyst\xc4\x97 ir ankstyvoji karjera\n_START_PARAGRAPH_\nNikolo Paganinis buvo tre\xc4\x8dias i\xc5\xa1 6 vaik\xc5\xb3 Antonio ir Terezos Paganini\xc5\xb3 \xc5\xa1eimoje. Paganinio t\xc4\x97vas buvo nes\xc4\x97kmingas pirklys, bet jis u\xc5\xbedirbdavo pinig\xc5\xb3 grodamas mandolina. B\xc5\xabdamas 5 met\xc5\xb3, Paganinis prad\xc4\x97jo i\xc5\xa1 t\xc4\x97vo mokytis groti mandolina, o 7 met\xc5\xb3 per\xc4\x97jo prie smuiko. Jo muzikinis talentas buvo greitai pripa\xc5\xbeintas ir gaudavo daugyb\xc4\x99 stipendij\xc5\xb3 smuiko pamokoms._NEWLINE_Paganinis mok\xc4\x97si pas vietinius smuikininkus Giovanni Servetto ir Giacomo Costa, bet jo greitas progresas greit vir\xc5\xa1ijo j\xc5\xb3 sugeb\xc4\x97jimus. Tada Paganinis su t\xc4\x97vu i\xc5\xa1vyko \xc4\xaf Parm\xc4\x85, kad tapt\xc5\xb3 Alesandro Rolos mokiniu. Bet vos i\xc5\xa1gird\xc4\x99s jo grojim\xc4\x85 Rol\xc4\x85 j\xc4\xaf pasi\xc5\xabl\xc4\x97 j\xc4\xaf savo mokytojui Ferdinando Pa\xc3\xabr, o v\xc4\x97liau Pa\xc3\xabr mokytojui Gasparo Ghiretti. Nors jaunasis Paganinis neu\xc5\xbesibuvo ilgai n\xc4\x97 pas vien\xc4\x85 i\xc5\xa1 j\xc5\xb3, ta\xc4\x8diau jie padar\xc4\x97 didel\xc4\x99 \xc4\xaftak\xc4\x85 jo k\xc5\xabrimo stiliui._NEWLINE_18 met\xc5\xb3 Paganinis tapo pirmuoju Lukos respublikos smuikininku, bet didel\xc4\x99 dal\xc4\xaf jo \xc4\xafplauk\xc5\xb3 sudar\xc4\x97 nepriklausomi u\xc5\xbedarbiai. Jo smuikininko \xc5\xa1lovei prilygo tik aistra lo\xc5\xa1imui ir moter\xc5\xb3 merginimas. 1805 m. Lukos respublik\xc4\x85 aneksavo Napoleono Pranc\xc5\xabzija, o regionas buvo perduotas jo seseriai Elizai Baciocchi. Paganinis tapo jos r\xc5\xabm\xc5\xb3 smuikininku ir dav\xc4\x97 priva\xc4\x8dias pamokas jos vyrui Feliksui. 1807 m. Elisa Baciocchi tapo Did\xc5\xbeiaja Toskanos kunigaik\xc5\xa1tiene ir jos r\xc5\xabmai persik\xc4\x97l\xc4\x97 \xc4\xaf Florencij\xc4\x85. Paganinis buvo palydos dalis, bet 1809 m. pabaigoje paliko r\xc5\xabmus ir tapo laisvai samdomu.\n_START_SECTION_\nKeliaujantis virtuozas\n_START_PARAGRAPH_\nKitus kelerius metus Paganinis reng\xc4\x97 koncertus Parmos ir Genujos apylink\xc4\x97se. Nors jis buvo labai populiarus tarp vietini\xc5\xb3, bet prakti\xc5\xa1kai ne\xc5\xbeinomas Europoje. Jo pirmas garsus koncertas buvo 1813 m. La Scaloje Milane. Koncertas buvo nepaprastais s\xc4\x97kmingas ir Paganinis patrauk\xc4\x97 kit\xc5\xb3 garsi\xc5\xb3, nors ir konservatyvesni\xc5\xb3, muzikant\xc5\xb3 d\xc4\x97mes\xc4\xaf visoje Europoje. Jo pirmieji susitikimai su Charles Philippe Lafont ir Ludwig Spohr suk\xc4\x97l\xc4\x97 ar\xc5\xa1i\xc4\x85 konkurencij\xc4\x85, nors v\xc4\x97liau visi tur\xc4\x97jo gan s\xc4\x97kmingas karjeras, jie su patronizmu kritikavo vienas kito grojimo stili\xc5\xb3._NEWLINE_Paganinio \xc5\xa1lov\xc4\x97 plito per koncertus, surengtus u\xc5\xbe Italijos rib\xc5\xb3: Vienoje (1828 m.), Londone ir Pary\xc5\xbeiuje (abu 1831 m.). Jo techniniai sugeb\xc4\x97jimai ir noras juos pademonstruoti sulauk\xc4\x97 didelio kritik\xc5\xb3 pripa\xc5\xbeinimo. Be savo populiariausi\xc5\xb3 k\xc5\xabrini\xc5\xb3, tem\xc5\xb3 ir varijacij\xc5\xb3, Paganinis taip pat atlikdavo modifikuotus savo ankstyv\xc5\xb3j\xc5\xb3 am\xc5\xbeinink\xc5\xb3 Rodolphe Kreutzer ir Giovanni Battista Viotti k\xc5\xabrinius (daugiausia koncertus)._NEWLINE_Il Cannone, smuikas pagamintas Giuseppe Antonio Guarnieri del Ges\xc3\xb9 1742 m., buvo Paganinio m\xc4\x97gstamiausias. Jis vadino j\xc4\xaf "patranka", nes su juo sugeb\xc4\x97davo i\xc5\xa1gauti galing\xc4\x85 sprogstant\xc4\xaf rezonans\xc4\x85. Jo stygos beveik toje pa\xc4\x8dioje plok\xc5\xa1tumoje prie\xc5\xa1ingai nei daugumoje smuik\xc5\xb3, kuri\xc5\xb3 stygos i\xc5\xa1d\xc4\x97stytos lanku, kad neb\xc5\xabt\xc5\xb3 kliudoma per daug styg\xc5\xb3. Il Cannone styg\xc5\xb3 i\xc5\xa1d\xc4\x97stymas leido groti trim ar keturiom stygomis vienu metu. \xc5\xa0iuo metu Il Cannone priklauso Genujos miestui ir demonstruojama rotu\xc5\xa1\xc4\x97je. \xc5\xa0iuo smuiku kas m\xc4\x97nes\xc4\xaf groja pri\xc5\xbei\xc5\xabr\xc4\x97tojas ir kartais jis paskolinamas garsiems virtuozams._NEWLINE_1833 m. Pary\xc5\xbeiuje Paganinis papra\xc5\xa1\xc4\x97 Hektor\xc4\x85 Berlioz\xc4\x85 sukurti koncert\xc4\x85 smuikui ir \xc5\xa1is suk\xc5\xabr\xc4\x97 jam Hektoras Italijoje, bet Paganinis niekada jo negrojo._NEWLINE_Jo sveikata tapo prasta d\xc4\x97l apsinuodijimo gyvsidabriu, kuris buvo naudotas gydyti sifil\xc4\xaf. D\xc4\x97l ligos jis nebegal\xc4\x97jo groti smuiku ir Paganinis i\xc5\xa1\xc4\x97jo \xc4\xaf pensij\xc4\x85 apie 1834 m. Jis mir\xc4\x97 nuo gerkl\xc4\x97s v\xc4\x97\xc5\xbeio 1840 m. kovo 27 d.\n_START_SECTION_\nPaganinio legenda\n_START_PARAGRAPH_\nPaganinis i\xc5\xa1gaudav\xc4\x99s i\xc5\xa1 smuiko nuostabius garsus tokiu pa\xc5\xa1\xc4\x97lusiu tempu, kad jo klausytojus apimdavusi ekstaz\xc4\x97. \xe2\x80\x9eDemoni\xc5\xa1kas" buvo tik vienas i\xc5\xa1 epitet\xc5\xb3, kuriais jo smuikavim\xc4\x85 apdovanojo kritikai. Vienas jo koncerto lankytojas tvirtino net mat\xc4\x99s, kaip \xc5\xa1alia Paganinio stovi velnias ir ved\xc5\xbeioja smuikininko stryk\xc4\x85.'